รัฐบาลไทย-ข่าวทำเนียบรัฐบาล-พม. จับมือสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์ จัดประชุมนานาชาติระดับเอเชียแปซิฟิก มุ่งพัฒนาศักยภาพสตรี เพื่อขับเคลื่อนเศรษฐกิจและสังคมอย่างยั่งยืน
วันพุธที่ 31 ตุลาคม 2561
พม. จับมือสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์ จัดประชุมนานาชาติระดับเอเชียแปซิฟิก มุ่งพัฒนาศักยภาพสตรี เพื่อขับเคลื่อนเศรษฐกิจและสังคมอย่างยั่งยืน
พม. จับมือสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์ จัดประชุมนานาชาติระดับเอเชียแปซิฟิก มุ่งพัฒนาศักยภาพและความเป็นผู้นําของสตรี เพื่อขับเคลื่อนเศรษฐกิจและสังคมอย่างยั่งยืน
วันนี้ (30 ต.ค. 61) เวลา 10.00 น.สมเด็จพระเทพรัตนราชสุดาฯ สยามบรมราชกุมารีเสด็จพระราชดําเนินไปเป็น องค์ประธานเปิด การประชุมเชิงปฏิบัติการเครือข่ายสตรีนักธุรกิจและวิชาชีพนานาชาติ "BPW International Asia-Pacific Regional Conference 2018” ภายใต้ความร่วมมือระหว่างกระทรวงการพัฒนาสังคมและความมั่นคงของมนุษย์ โดยกรมกิจการสตรีและสถาบันครอบครัว และสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์ โดยมีพลเอก ณัฐติพล กนกโชติ ที่ปรึกษารัฐมนตรีว่าการกระทรวงการพัฒนาสังคมและความมั่นคงของมนุษย์นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.)และคุณหญิงณัฐิกา วัธนเวคิน อังอุบลกุล ประธานสหพันธ์สมาคมสตรีนักธุรกิจและวิชาชีพแห่งประเทศไทยในพระบรมราชินูปถัมภ์พร้อมด้วย นายเลิศปัญญา บูรณบัณฑิต อธิบดีกรมกิจการสตรีและสถาบันครอบครัว และคณะผู้บริหาร รวมทั้งสตรีนักธุรกิจและเจ้าของธุรกิจของประเทศไทยและต่างประเทศ รวม 29 ประเทศ จํานวน 500 คน ร่วมเฝ้ารับเสด็จ ณ ห้องแกรนด์บอลรูม โรงแรม แกรนด์ ไฮแอท เอราวัณ ถนนราชดําริ กรุงเทพฯ
นายปรเมธีกล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมกิจการสตรีและสถาบันครอบครัว (สค.) ร่วมเป็นเจ้าภาพจัดการประชุมระดับภูมิภาค "BPW International Asia Pacific Regional Conference 2018” ภายใต้แนวคิด "Empowering Women to Realize Sustainable Development Goals” ระหว่างวันที่ 30 ตุลาคม ถึงวันที่ 1 พฤศจิกายน 2561 ณ ห้องแกรนด์บอลรูม โรงแรมแกรนด์ ไฮแอท เอราวัณ กรุงเทพฯ ซึ่งมีวัตถุประสงค์เพื่อสนับสนุน และส่งเสริมสตรีนักธุรกิจและสตรีนักวิชาชีพทั่วโลก ด้วยการพัฒนาศักยภาพและความเป็นผู้นําของสตรีในทุกระดับ เป็นการสร้างโอกาสความเท่าเทียมของสตรีทางเศรษฐกิจ สังคม และการเมือง ซึ่งสอดคล้องกับงานด้านการพัฒนาศักยภาพและคุณภาพชีวิตของสตรี ตามภารกิจของกระทรวง พม. โดย สค.
นายปรเมธีกล่าวต่อไปว่า สําหรับช่วงบ่ายของการประชุมในวันนี้ ได้กําหนดจัดการเสวนา "ความก้าวหน้าใน การผลักดันสตรีไปสู่เป้าหมายการพัฒนาที่ยั่งยืนในภูมิภาคเอเชียแปซิฟิก (Women Accelerating Advancement toward Sustainable Development Goals In Asia and the Pacific)” โดยตนได้เข้าร่วมแลกเปลี่ยนเรียนรู้กับรองผู้อํานวยการส่วนภูมิภาคเอเชียแปซิฟิก องค์การเพื่อสตรีแห่งสหประชาชาติ (UN Women) ประธานสหพันธ์สมาคมสตรีนักธุรกิจและวิชาชีพสากล และอดีตผู้อํานวยการอาเซียนและรัฐมนตรีต่างประเทศด้านผู้หญิงในภูมิภาคเอเชีย ทั้งนี้ ตนได้นําเสนอถึงความคืบหน้าของประเทศไทยในการขับเคลื่อนงานด้านการพัฒนาศักยภาพและคุณภาพชีวิตของสตรีตามภารกิจกระทรวง พม. ให้บรรลุเป้าหมายการพัฒนาที่ยั่งยืนในเป้าหมายที่ 5 ความเสมอภาคระหว่างเพศและการให้อํานาจของผู้หญิงและเด็กหญิง โดยให้ความสําคัญกับการส่งเสริมความเท่าเทียมระหว่างเพศและการพัฒนาศักยภาพสตรี เพื่อให้สตรีเป็นพลังในการพัฒนา แบบยั่งยืนอย่างเป็นรูปธรรม อาทิ 1) การประกาศใช้พระราชบัญญัติความเท่าเทียมระหว่างเพศ พ.ศ. 2558 2) การส่งเสริมเครือข่ายผู้ประกอบการสตรีอาเซียนของประเทศไทย (ASEAN Women’s Entrepreneur Network – Thailand : AWEN Thailand) 3) การจัดตั้งศูนย์ปฏิบัติการเพื่อป้องกันการกระทําความรุนแรงในครอบครัวระดับตําบล (ศปก.ต.) ในพื้นที่ 21 จังหวัด รวม 42 แห่ง เป็นต้น
"ปัจจุบัน ประเทศไทยมีสตรีอยู่ในภาคแรงงานถึงร้อยละ 60 ซึ่งเป็นสถิติที่สูงมากในภูมิภาคเอเชียแปซิฟิก และ จากการสํารวจของ Global Entrepreneurship Monitor แสดงให้เห็นว่าประเทศไทยจะมีจํานวนผู้ประกอบการสตรีมากติดอันดับโลกและมีธุรกิจที่สตรีเป็นเจ้าของกิจการเองมากเท่ากับบุรุษ โดยในปี 2558 Women’s Entrepreneurial Index ได้จัดประเทศไทยอยู่ในลําดับที่ 3 ของประเทศที่มีความเหมาะสมสําหรับสตรีในการประกอบกิจการในภูมิภาคเอเชียแปซิฟิก ซึ่งความก้าวหน้าเหล่านี้เป็นผลมาจากการที่สตรีไทยมีส่วนร่วมในการตัดสินใจในเรื่องต่างๆ ในทุกระดับมากขึ้น ทั้งนี้ การพัฒนาศักยภาพและคุณภาพชีวิตของสตรีตามเป้าหมายที่ 5 มุ่งเน้นการพัฒนาเพื่อบรรลุความเท่าเทียมระหว่างเพศและเสริมสร้างความเข้มแข็งให้แก่สตรีและเด็กหญิงมีความสําคัญอย่างยิ่ง โดยพลังของสตรีที่มีศักยภาพถือเป็นส่วนสําคัญในการขับเคลื่อนเศรษฐกิจและสังคม และเป็นกลไกสําคัญอย่างยิ่งในการบรรลุเป้าหมายการพัฒนาที่ยั่งยืนในประเด็นอื่นด้วยเช่นกัน”นายปรเมธีกล่าวในตอนท้าย